Διερεύνηση των παραγόντων που σχετίζονται με την αποτελεσματική ηγεσία στο χώρο των ιδιωτικών παιδικών κατασκηνώσεων
Authors: Ιωαννίδου Ευαγγελία 
Published: August 2021

Σκοπός της παρούσας έρευνας ήταν η διερεύνηση των επιδράσεων της Mετασχηματικής-Συναλλακτικής ηγεσίας και της Συνδιαλλαγής Ηγέτη-Μέλους, στην Οργανωτική Δέσμευση, την Οργανωτική Συμπεριφορά σε σχέση με το Πλαίσιο, τη Ψυχολογική Ενδυνάμωση και την Εργασιακή Ικανοποίηση των στελεχών μεσαίου επιπέδου/κοινοτάρχες (section leaders) και πρώτης γραμμής/ομαδάρχες (team leaders), στις παιδικές κατασκηνώσεις. Οι μετασχηματικές-συναλλακτικές συμπεριφορές και η υψηλή ποιότητα συνδιαλλαγής ηγέτη-μέλους, ενθαρρύνουν και ενισχύουν την ανάπτυξη των παραπάνω εξαρτημένων μεταβλητών που παίζουν ιδιαίτερα σημαντικό ρόλο στην οργανωτική αποτελεσματικότητα των κατασκηνώσεων. Τα δύο επιμέρους δείγματα αποτέλεσαν 660 ομαδάρχες και 147 κοινοτάρχες από όλες τις παιδικές κατασκηνώσεις της Β. Ελλάδας. Για την αξιολόγηση των επιδράσεων της διπλής πηγής ηγεσίας, οι συμμετέχοντες συμπλήρωσαν το Πολυπαραγοντικό Ερωτηματολόγιο Ηγεσίας το οποίο αξιολογεί 5 διαστάσεις της μετασχηματικής ηγεσίας - Χαρισματική Ηγεσία-Στάσεις, Χαρισματική Ηγεσία-Συμπεριφορές, Εμπνευσμένη Παρακίνηση, Διανοητική Διέγερση και Εξατομικευμένη Φροντίδα και 4 διαστάσεις της συναλλακτικής ηγεσίας - Ενδεχόμενες Ανταμοιβές, Διατήρηση της Υφιστάμενης Κατάστασης με Ενεργητική Στάση, Διατήρηση της Υφιστάμενης Κατάστασης με Παθητική Στάση και Αποφυγή και το ερωτηματολόγιο Συνδιαλλαγής Ηγέτη-μέλους, το οποίο αξιολογεί την ποιότητα των σχέσεων συνδιαλλαγής ηγετών-μελών. Για την αξιολόγηση των εργασιακών στάσεων και συμπεριφορών, τα στελέχη συμπλήρωσαν την Κλίμακα Οργανωτικής Δέσμευσης, την Κλίμακα Ψυχολογικής Ενδυνάμωσης, την Κλίμακα Οργανωτικής Συμπεριφοράς σε Σχέση με το Πλαίσιο και το Ερωτηματολόγιο Μινεσότα Εργασιακής Ικανοποίησης. Από τα αποτελέσματα φαίνεται ότι: α) υπάρχει θετική σχέση μεταξύ της Μετασχηματικής-Συναλλακτικής ηγεσίας με την Οργανωτική Δέσμευση, την Οργανωτική Συμπεριφορά σε σχέση με το Πλαίσιο, τη Ψυχολογική Ενδυνάμωση και την Εργασιακή Ικανοποίηση των στελεχών, β) υπάρχει θετική σχέση μεταξύ της Συνδιαλλαγής Ηγέτη-Μέλους με την Οργανωτική Δέσμευση, την Οργανωτική Συμπεριφορά σε σχέση με το Πλαίσιο, τη Ψυχολογική Ενδυνάμωση και την Εργασιακή Ικανοποίηση των στελεχών, γ) υπάρχει ισχυρή θετική σχέση μεταξύ των δύο ηγετικών μοντέλων, δ) οι διαστάσεις της Μετασχηματικής-Συναλλακτικής ηγεσίας επιδρούν με διαφορετικό τρόπο στις εξαρτημένες μεταβλητές, Οργανωτική Δέσμευση, Οργανωτική Συμπεριφορά σε σχέση με το Πλαίσιο, Ψυχολογική Ενδυνάμωση και Εργασιακή Ικανοποίηση των στελεχών. Πιο συγκεκριμένα, τόσο η Μετασχηματική-Συναλλακτική ηγεσία όσο και η Συνδιαλλαγή Ηγέτη-Μέλους, έχουν ισχυρότερη θετική σχέση με την Οργανωτική Συμπεριφορά σε σχέση με το Πλαίσιο και πιο αδύναμη θετική σχέση με την Οργανωτική Δέσμευση και στα δύο δείγματα των στελεχών. Επιπρόσθετα, όπως προέκυψε από τη σύγκριση των αποτελεσμάτων μεταξύ των δύο επιμέρους δειγμάτων, στους κοινοτάρχες υπάρχει ισχυρότερη θετική σχέση μεταξύ της Μετασχηματικής-Συναλλακτικής ηγεσίας και της Συνδιαλλαγής Ηγέτη-Μέλους, καθώς και ισχυρότερη θετική σχέση μεταξύ των δύο ηγετικών μοντέλων με την Οργανωτική Δέσμευση, την Οργανωτική Συμπεριφορά σε σχέση με το Πλαίσιο, τη Ψυχολογική Ενδυνάμωση και την Εργασιακή Ικανοποίηση, από ότι στους ομαδάρχες. Οι διαστάσεις Χαρισματική ηγεσία-Συμπεριφορές, Χαρισματική ηγεσία-Στάσεις και Εμπνευσμένη Παρακίνηση της Μετασχηματικής ηγεσίας, έχουν ισχυρότερη επίδραση στις εξαρτημένες μεταβλητές στους κοινοτάρχες, οι διαστάσεις Εμπνευσμένη Παρακίνηση και Διανοητική Διέγερση έχουν ισχυρότερη επίδραση στους ομαδάρχες και η διάσταση Ενδεχόμενες Ανταμοιβές της Συναλλακτικής ηγεσίας έχει την ισχυρότερη επίδραση στις παραπάνω μεταβλητές και στα δύο δείγματα της έρευνας. Επιπλέον, οι διαστάσεις Εμπνευσμένη Παρακίνηση και Ενδεχόμενες ανταμοιβές της Μετασχηματικής-Συναλλακτικής ηγεσίας, παρουσιάζουν «πτωτικό» αλυσιδωτό αποτέλεσμα μεταξύ των διοικητικών επιπέδων των κατασκηνώσεων. Μεταξύ των εξαρτημένων μεταβλητών, Οργανωτική Δέσμευση, Οργανωτική Συμπεριφορά σε σχέση με το Πλαίσιο, Ψυχολογική Ενδυνάμωση και Εργασιακή Ικανοποίηση, υπάρχει ισχυρή θετική σχέση και στα δύο δείγματα. Τέλος, η Μετασχηματική ηγεσία φαίνεται ότι είναι περισσότερο αποτελεσματική από τη Συναλλακτική, στη διαμόρφωση θετικών εργασιακών στάσεων και συμπεριφορών των στελεχών των παιδικών κατασκηνώσεων. Η παρούσα έρευνα, έχει θεωρητική και πρακτική αξία. Σε θεωρητικό επίπεδο, συνεισφέρει στην βαθύτερη κατανόηση της ποιότητας και των διαδικασιών της ηγεσίας και των επιδράσεων της στη διαμόρφωση των εργασιακών στάσεων και συμπεριφορών των στελεχών που παίζουν ζωτικό ρόλο στην αποτελεσματική λειτουργία των παιδικών κατασκηνώσεων. Σε εφαρμοσμένο επίπεδο, συμβάλλει όχι μόνο στην κατανόηση από τους ηγέτες των παιδικών κατασκηνώσεων του τρόπου με τον οποίο η ηγεσία επηρεάζει τις στάσεις και συμπεριφορές στο χώρο της εργασίας, αλλά επίσης και πως αυτή η διαδικασία αναπτύσσεται, μετασχηματίζεται και διαχέεται σε μια παιδική κατασκήνωση με τελικό αποτέλεσμα τη λήψη συγκεκριμένων μέτρων.